Pitkäaikaiset OP-Pohjolan vakuutusasiamiehet tulevat julkisuuteen kertoakseen, että vakuutuksia myyvillä yrittäjillä teetetään nyt entisten virkailijoiden työt.

– Aikaisemmin vain myynti kuului meidän tehtäviin. Kun OP tuli [Pohjolan omistajaksi], me istuttiin pankin aukioloaikana konttorissa ja hoidettiin kaikki mitä vakuutuksiin liittyy: vahingot, laskutukset, kaikki epäselvyydet, vaikka asiamiessopimuksessa puhutaan vain ja ainoastaan myymisestä – ja pelkästä myymisestä maksettiin, Asiamies Yksi kertoo.

Asiamiehet esiintyvät jutussa poikkeuksellisesti nimettöminä.

Entisten asiamiesten mukaan OP:n vakuutusasiamies on yrittäjä vain näennäisesti, todellisuudessa kyseessä olisi peitelty työsuhde.

– Jos sä istut yhdessä toimipisteessä, sulla on yksi toimeksiantaja, sä teet sen määräämiä tehtäviä, ja raportoit sille paljonko olet tehnyt näitä tehtäviä, niin et sä ole missään yrittäjäsuhteessa. Muuten kuin sen takia, että sulla lukee paperissa, että sinulla on yrittäjäsopimus ja että “yrittäjäeläkevakuutus otettava”, Asiamies Kaksi sanoo tuohtuneena.

Työoikeuden professori Seppo Koskinen kertoo, että jos yrittäjäasiamiehet katsotaan jälkikäteen työoikeudellisesti työntekijöiksi, tulee OP-ryhmälle iso lasku maksamattomista työantajamaksuista. OP:lla on satoja asiamiehiä.

Juttua varten on haastateltu neljää entistä OP:n asiamiestä, heistä äänessä tässä artikkelissa on kaksi. He ovat entisiä OP-Pohjolan vakuutusasiamiehiä ja työskentelevät yhä vakuutusalalla, eri puolilla Uuttamaata.

Työntekijä toimii johdon alaisuudessa, yrittäjä itsenäisesti

Professori Koskisen mukaan työnte­kijä tekee sopimuk­sessa määriteltyä työtä työnantajan johdon ja valvonnan alaisena määrättynä työaikana työpaikalla ja palkkaa vastaan. Yrittäjäntyö on itsenäistä.

OP-ryhmän käsitys yrittäjyydestä on kuitenkin erilainen: Asiamiesten pitää olla läsnä OP:n konttorissa sen aukioloaikoina. Heidän edellytetään tekevän myös muita konttoritöitä. Myös lomista pitää ilmoittaa konttorinjohtajalle.

– Eihän voi olla sellainen tilanne, että asiamiehellä on kaikki työsuhteisen velvollisuudet mutta ei mitään oikeuksia, Asiamies Yksi sanoo.

Asiamiesten sopimus kieltää muiden yhtiöiden vakuutusten myymisen sekä tehtävien antamisen muiden suoritettavaksi. Tämän voi ajatella olevan vastoin yrittäjänvapautta.

Työoikeuden professori Koskinen tutustui Ylen pyynnöstä asiaan liittyvään dokumentaatioon.

– Kyllä tässä on vaikea nähdä sellaista itsenäisyyttä, jota yrittäjältä edellytetään. [...] Kyllähän tässä on mielestäni runsaasti sellaisia elementtejä, jotka puoltavat työntekijäasemaa, Koskinen summaa.

Yrittäjät saavat pankilta tietoa asiakkaan bonuksista, jopa veloista

OP:n asiamiehet saivat pankilta vakuutusmyyntiä varten asiakastietoja, jotka kuuluvat pankkisalaisuuden piiriin – tietoja muun muassa asiakkaan runsaista bonuksista. Bonuksia ei saa rahana, vaan “hyödyn” saa vain ostamalla lisää OP:n tuotteita, usein vakuutuksia.

Asiamies Kaksi kertoo saaneensa bonusten lisäksi tietoonsa myös maatila-asiakkaiden velat ja varat, vaikka tähän ei hänen mukaansa ollut asiakkaan lupaa. Luottolaitoslain mukaan pankkisalaisuuden piiriin kuuluvia tietoja saa luovuttaa markkinointikäyttöön vain konsernin tai yhteenliittymän sisällä.

Finanssivalvonta ylläpitää asiamiesrekisteriä, finanssialan yhtiöt joutuvat tekemään sille ilmoituksen ulkoistuksistaan. Valvojalta ei kuitenkaan löydy selvää ohjetta, mitä tietoja asiakkaista saa luovuttaa yrittäjäasiamiehille. Finanssivalvonta myös salasi OP:n tekemän ulkoistusilmoituksen.

Finanssivalvonnan lakimiehen Sanna Atrilan alustavan tulkinnan mukaan OP saa antaa bonustiedot vakuutuksia myyvälle yrittäjälle, jos asiakas on tästä tietoinen. Varallisuus- tai velkatietojen antaminen kuitenkin saattaa rikkoa lakia.

Konttoriverkosto ja bonusmyynti risoo kilpailijaa

Asiamiesten asia liittyy myös suurempaan peliin: OP-ryhmän kilpailijoita risoo OP:n poikkeuksellisen kattava konttoriverkosto sekä bonuksien käyttäminen vakuutusmyynnin valttina. Kilpailu- ja kuluttajavirasto tutkii parhaillaan vakuutusyhtiö Ifin kantelun perusteella käyttääkö OP väärin määräävää markkina-asemaa.

OP-ryhmä ei löytänyt haastateltavaa juttuun viikon kuluessa. Se ei myöskään vastannut Yle Uutisten tiedusteluihin asiamiesten tarkoista määristä. Tarkistamattoman tiedon mukaan heitä on noin 300.